**Antun Bauer** (født 11. februar 1856 i Breznica i Kongeriket Kroatia og Slavonia i Det østerrikske keiserrike, død 7. desember 1937 i Zagreb i Kongeriket Jugoslavia) var en kroatisk katolsk teolog og filosof som ble erkebiskop av Zagreb.

Liv og virke
------------

### Bakgrunn

Bauer kom fra en familie burgenlandtyskere. Han studerte i Zagreb, Budapest og Wien og ble doktor i teologi i 1883.

### Prest

Han ble presteviet 27. juli 1879. Etter avsluttede studier var han i en tid kapellan i Zagreb, Ivanec og Samobor, og deretter i noen år kateket i Zagreb på et lærerutdannelseskollegium med høyskole. I 1887 ble han tilknyttet universitetets teologiske fakultet, der han underviste og fra 1904 var ordinær professor i filosofi og teologi. I 1905–1906 og 1906–1907 var han dekan for det teologiske fakultet, og 1906–1907 rektor for Universitetet i Zagreb. Fra 1896 var han medlem av Det kroatiske vitenskaps- og kunstakademi.

Han var redaktør for (1886–1890) og mangeårig medarbeider i *Katolički list* og flere andre katolske trykte medier. I perioden 1885–1911 satt han i fem valgperioder i det kroatiske parlament. Først var han medlem av partiet Stranka prava, deretter av Matica stranke prava og til slutt av Hrvatska stranka prava.

### Erkebiskop

Den 20. januar 1911 ble han utnevnt av pave Pius X til koadjutor til erkebiskop Juraj Posilović av Zagreb. Han ble bispeviet 29. januar 1911 av pavens kardinalstatssekretær Rafael Merry del Val y Zulueta.

Den 26. april 1914 fikk han ansvaret for erkebispedømmet Zagreb. Han var erkebiskop der i 23 år.

Som erkebiskop konsentrerte Bauer seg om det kirkelige. Han ansporte til opprettelsen av Den kroatiske bispekonferanse i 1918. I 1925 organiserte han erkebispedømmet Zagrebs første synode siden 1690. I 1922 deltok han i kommisjonen som forberedte konkordatet. Hans innsats gjorde St. Hieronimus-instituttet til en nasjonal institusjon.[] Sammen med Đokovos biskop Antun Akšamović bygde han seminar og høyskole i Zagreb. Han etablerte også Caritas i Kroatia.

Frem til 1914 hadde Bauer etablert seg som produktiv filosofisk forfatter. I sine filosofiske og teologiske verker gikk han inn for en nythomistisk metafysikk.

Han døde 81 år gammel i Zagreb den 7. desember 1937.

Verker
------

* *Područje materijalizma* (1889; Zagreb)
* *Bogoslav Šulek kao filozof i polemik* (1890; Zagreb)
* *Naravno bogoslovlje* (1892; Zagreb)
* *Teodiceja ili nauk o razumskoj spoznaji Boga* (19182; Zagreb)
* *Obća metafizika ili ontologija* (1894, 19182; Zagreb).
* *Wundtov metafizički sustav* (Rad JAZU, 1896, 127, pp 209–248; 1897, 132, pp 48–102; 1900, 144, pp 1–39)
* *Vjera i znanost* (1906; Zagreb)

Episkopalgenealogi
------------------

Hans episkopalgenealogi er:

* Kardinal Scipione Rebiba (1504-1577)
* Kardinal Giulio Antonio Santori (1532-1602) \* bispeviet 1566
* Kardinal Girolamo Bernerio (1540-1611) \*1586
* Erkebiskop Galeazzo Sanvitale (1566-1622) \*1604
* Kardinal Ludovico Ludovisi (1595-1632) \*1621
* Kardinal Luigi Caetani (1595-1642) \*1622
* Kardinal Ulderico Carpegna (1595-1679) \*1630
* Kardinal Paluzzo Paluzzi Altieri degli Albertoni (1623-1698) \*1666
* Pave Benedikt XIII (1649-1730) \*1675
* Pave Benedikt XIV (1675-1758) \*1724
* Pave Klemens XIII (1693-1769) \*1743
* Kardinal Alessandro Mattei (1744-1820) \*1767
* Kardinal Pietro Francesco Galleffi (1770-1837) \*1819
* Kardinal Giacomo Filippo Fransoni (1775-1856) \*1822
* Kardinal Carlo Sacconi (1808-1889) \*1851
* Kardinal Edward Henry Howard of Norfolk (1829-1892) \*1872
* Kardinal Mariano Rampolla del Tindaro (1843-1913) \*1882
* Kardinal Rafael Merry del Val y Zulueta (1865-1930) \*1900
* Erkebiskop *Antun Bauer* (1856-1937) \*1911

Referanser
----------

1. ↑   Proleksis Encyclopedia, Proleksis enciklopedija ID 11373[Hentet fra Wikidata]
2. ↑   Croatian Biographical Lexicon, Hrvatski biografski leksikon ID 1486[Hentet fra Wikidata]
3. 1 2 3 4 5  «Bauer, Antun», *Croatian Encyclopedia*, Leksikografski zavod Miroslav Krleža, 1999–2009, besøkt 18. februar 2014
4. ↑  http://www.catholic-hierarchy.org/bishop/baua.html, lest 29. september 2021

|  |  |
| --- | --- |
| Oppslagsverk/autoritetsdata | Prabook **·** Catholic-Hierarchy **·** Deutsche Biographie **·** VIAF **·** GND
 |